LIETUVOS RESPUBLIKOS SVEIKATOS APSAUGOS MINISTRO

Į S A K Y M A S

DĖL LIETUVOS NACIONALINĖS SVEIKATOS SISTEMOS VIEŠŲJŲ ĮSTAIGŲ VEIKLOS FINANSINIŲ REZULTATŲ VERTINIMO KIEKYBINIŲ IR KOKYBINIŲ RODIKLIŲ IR VADOVAUJANČIŲ DARBUOTOJŲ MĖNESINĖS ALGOS KINTAMOSIOS DALIES NUSTATYMO TVARKOS APRAŠO PATVIRTINIMO

2011 m. gruodžio 1 d. Nr. V-1019

Vilnius

Įgyvendindamas Lietuvos Respublikos sveikatos priežiūros įstaigų įstatymo (Žin., 1996, Nr. 66-1572; 1998, Nr. 109-2995; 2011, Nr. 86-4177) 151 straipsnio 6 dalį:

1. T v i r t i n u pridedamą Lietuvos nacionalinės sveikatos sistemos viešųjų įstaigų veiklos finansinių rezultatų vertinimo kiekybinių ir kokybinių rodiklių ir vadovaujančių darbuotojų mėnesinės algos kintamosios dalies nustatymo tvarkos aprašą (toliau – aprašas).

2. P a v e d u įsakymo vykdymo kontrolę viceministrui pagal administruojamą sritį.

3. N u s t a t a u, kad šis įsakymas įsigalioja 2012 m. sausio 1 d.

SVEIKATOS APSAUGOS MINISTRAS 
RAIMONDAS ŠUKYS

__________________

PATVIRTINTA

Lietuvos Respublikos sveikatos apsaugos 

ministro 2011 m. gruodžio 1 d. įsakymu 
Nr. V-1019

Lietuvos nacionalinės sveikatos sistemos viešųjų įstaigų veiklos finansinių 
rezultatų vertinimo kiekybinių ir kokybinių rodiklių ir vadovaujančių 
darbuotojų mėnesinės algos kintamosios dalies nustatymo tvarkos aprašAS

I. BENDROSIOS NUOSTATOS

1. Šis aprašas reglamentuoja Lietuvos nacionalinės sveikatos sistemos viešųjų įstaigų (toliau – viešųjų įstaigų) veiklos finansinių rezultatų vertinimo kiekybinių ir kokybinių rodiklių ir vadovaujančių darbuotojų mėnesinės algos kintamosios dalies nustatymo tvarką.

2. Viešųjų įstaigų vadovų mėnesinės algos kintamosios dalies dydį nustato steigėjai (dalininkai) šio aprašo nustatyta tvarka.

3. Šiame apraše vartojamos sąvokos atitinka Lietuvos Respublikos sveikatos priežiūros įstaigų įstatyme (Žin., 1996, Nr. 66-1572; 1998, Nr. 109-2995) apibrėžtas sąvokas.

II. MĖNESINĖS ALGOS KINTAMOSIOS DALIES NUSTATYMO PAGRINDAI

4. Viešųjų įstaigų vadovaujančių darbuotojų mėnesinė alga susideda iš pastoviosios ir kintamosios algos dalių. Pastoviosios algos dydis nustatomas Lietuvos Respublikos sveikatos priežiūros įstaigų įstatymo nustatyta tvarka. Kintamosios dalies dydis nustatomas įvertinus praėjusių kalendorinių metų įstaigos veiklos siekiamų užduočių vykdymą ir tvirtinamas vieneriems metams.

5. Kintamosios dalies dydis negali viršyti 20 procentų vadovui nustatytos mėnesinės algos pastoviosios dalies dydžio.

6. Jeigu praėjusių metų įstaigos veiklos finansiniai rezultatai yra neigiami, mėnesinės algos kintamoji dalis negali būti nustatoma, išskyrus atvejus, kai neigiamas finansinis rezultatas susidaro dėl per praėjusį ataskaitinį laikotarpį nepanaudotų lėšų, kurių naudojimas einamaisiais metais didina išlaidas.

7. Viešųjų įstaigų steigėjai (dalininkai) nustato jų įsteigtų įstaigų siektinas veiklos užduotis, numatydami jose šio aprašo 11 ir 12 punktuose išvardintus kiekybinius bei kokybinius rodiklius.

8. Viešųjų įstaigų vadovų pavaduotojų mėnesinės algos kintamosios dalies dydį nustato įstaigos vadovas šio aprašo nustatyta tvarka, atsižvelgdamas į pavaduotojo indėlį įstaigos veiklos kiekybinių ir kokybinių rodiklių pasiekimo ir gerinimo srityje.

9. Viešųjų įstaigų vadovai įstaigos steigėjams (dalininkams) teikia ateinančių metų įstaigos veiklos užduočių projektą ne vėliau kaip iki einamųjų metų balandžio 1 dienos. Šį projektą ne vėliau kaip iki einamųjų metų gegužės 1 dienos tvirtina įstaigos steigėjai (dalininkai).

10. Viešųjų įstaigų vadovai įstaigos steigėjams (dalininkams) taip pat teikia praėjusių metų įstaigos veiklos ataskaitą ne vėliau kaip iki einamųjų metų balandžio 1 dienos. Ataskaitoje turi atsispindėti įstaigos veiklos kiekybinių ir kokybinių rodiklių įvykdymas.

III. KIEKYBINIAI IR KOKYBINIAI VIEŠOSIOS ĮSTAIGOS VEIKLOS VERTINIMO RODIKLIAI

11. Kiekybiniai viešųjų įstaigų veiklos vertinimo rodikliai yra šie:

11.1. finansinis įstaigos veiklos rezultatas;

11.2. įstaigos sąnaudų darbo užmokesčiui dalis;

11.3. įstaigos sąnaudų valdymo išlaidoms dalis;

11.4. papildomų finansavimo šaltinių pritraukimas.

12. Kokybiniai viešosios įstaigos veiklos vertinimo rodikliai yra šie:

12.1. pacientų pasitenkinimo įstaigos teikiamomis paslaugomis lygis bei pacientų skundų tendencijos;
12.2. kokybės vadybos sistemos diegimo ir vystymo laipsnis;

12.3. darbuotojų kaitos įstaigoje rodiklis;

12.4. prioritetinių paslaugų teikimo dinamika;

12.5. informacinių technologijų diegimo ir vystymo lygis (pacientų registracijos elektroninė sistema, įstaigos interneto svetainė, darbuotojų darbo krūvio apskaita ir kita).

13. Atsižvelgiant į viešosios įstaigos veiklos specifiką, įstaigos steigėjai (dalininkai) gali sumažinti nustatytų vertinimo rodiklių skaičių, tačiau ne daugiau kaip trimis.

14. Formuojant siektinas viešosios įstaigos veiklos užduotis, įstaigos steigėjai (dalininkai) gali nustatyti papildomus kiekybinius ir kokybinius rodiklius.

IV. KIEKYBINIŲ IR KOKYBINIŲ RODIKLIŲ VERTINIMAS

15. Vertinant kiekvieną rodiklį, turi būti siekiama, kad:

15.1. būtų užtikrinta racionali valdymo išlaidų ir darbo užmokesčio dalis sąnaudų struktūroje;

15.2. būtų pritraukiama kuo daugiau papildomų finansavimo šaltinių;

15.3. pacientų pasitenkinimas įstaigos teikiamomis paslaugomis didėtų, o skundų skaičius mažėtų;

15.4. nuolat būtų tobulinama kokybės vadybos sistema ir šalinami jos trūkumai;

15.5. darbuotojų kaita nepablogintų įstaigos veiklos ir darbo organizavimo rezultatų;

15.6. didėtų prioritetinių paslaugų dalis teikiamų paslaugų struktūroje;

15.7. būtų diegiamos ir atnaujinamos pažangios informacinės technologijos.

16. Kiekvienam kiekybiniam ir kokybiniam rodikliui gali būti skiriama maksimali 10 balų reikšmė.

17. Viešųjų įstaigų vadovaujančių darbuotojų mėnesinės algos kintamoji dalis apskaičiuojama susumavus kiekybinių ir kokybinių rodiklių balus ir nustatoma pagal balų sumai priskirtiną kintamosios dalies procentinę išraišką.

18. Mėnesinės algos kintamoji dalis nustatoma:

18.1. jei rodiklių balų suma nuo 1 iki 20, skiriama 5 procentai;

18.2. jei rodiklių balų suma nuo 21 iki 45, skiriama 10 procentų;

18.3. jei rodiklių balų suma nuo 46 iki 65, skiriama 15 procentų;

18.4. jei rodiklių balų suma nuo 66 iki 90, skiriama 20 procentų.

V. BAIGIAMOSIOS NUOSTATOS

19. Viešųjų įstaigų steigėjai (dalininkai) ne vėliau kaip iki einamųjų metų gegužės 1 dienos įvertina vadovų veiklos ataskaitą ir priima sprendimą dėl vadovų mėnesinės algos kintamosios dalies dydžio.

20. Sprendimas dėl viešųjų įstaigų vadovaujančių darbuotojų mėnesinės algos kintamosios dalies dydžio įsigalioja einamųjų metų gegužės 1 d.

21. Už laikotarpį nuo 2012 m. sausio 1 d. iki 2012 m. gegužės 1 d. viešųjų įstaigų vadovaujantiems darbuotojams gali būti nustatyta ne didesnė nei 20 procentų mėnesinės algos kintamoji dalis, jei praėjusių metų įstaigos veiklos finansiniai rezultatai yra teigiami, išskyrus 6 punkte nurodytą atvejį.

22. Sprendimas dėl viešųjų įstaigų vadovaujančių darbuotojų mėnesinės algos kintamosios dalies dydžio nustatymo gali būti apskųstas teisės aktų nustatyta tvarka.

__________________
